อุตุฯ เตือน ภาคตะวันออกเฉียงเหนือ ภาคเหนือ กทม. ระวังพายุฤดูร้อน ตั้งแต่วันนี้ถึง 10 พ.ค.นี้
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยา เปิดเผยถึงสภาพอากาศช่วงวันนี้ (8 พ.ค.66) ถึงวันที่ 10 พฤษภาคมนี้ จะมีมวลอากาศเย็นกำลังปานกลางแผ่ลงมาปกคลุมประเทศไทยตอนบน และทะเลจีนใต้ ทำให้มีมวลอากาศเย็นและอากาศร้อน ส่งผลให้เกิดพายุฤดูร้อน เริ่มที่ภาคตะวันออกเฉียงเหนือ ภาคเหนือ รวมถึงพื้นที่กรุงเทพหานคร อาจได้รับผลกระทบจากลมกระโชกแรง ลูกเห็บตก และฟ้าผ่า จึงขอให้ประชาชนหลีกเลี่ยงการอยู่ใต้ต้นไม้ใหญ่ ป้ายโฆษณาหรือสิ่งปลูกสร้างที่ไม่แข็งแรง ไม่สวมใส่เครื่องประดับที่เป็นโลหะ หลีกเลี่ยงการใช้โทรศัพท์มือถือขณะเกิดพายุฝนฟ้าคะนอง ส่วนเกษตรกรให้เตรียมการป้องกันและระวังความเสียหายที่จะเกิดต่อผลผลิตทางการเกษตรและสัตว์เลี้ยง ย้ำว่าฝนที่ตกในช่วงนี้ ยังไม่ใช่ฝนตามฤดูกาล เพราะปีนี้ประเทศไทยเข้าสู่ฤดูฝนเต็มรูปแบบในสัปดาห์ที่ 3 ของเดือนนี้ แต่จะมีปริมาณฝนน้อย เนื่องจากปรากฎการณ์เอลนีโญ ดังนั้นในช่วงที่มีฝนสลับกับอากาศร้อน จึงขอให้ประชาชนดูแลรักษาสุขภาพ รองอธิบดีกรมอุตุนิยมวิทยา ยังกล่าวถึงสภาพอากาศในวันที่ 14 พฤษภาคม ซึ่งเป็นวันเลือกตั้งสมาชิกสภาผู้แทนราษฎร ว่ามีทั้งร้อนและฝน เนื่องจากมีหย่อมความกดอากาศต่ำจากอ่าวเบงกอล อาจพัฒนาเป็นพายุไซโคลน เคลื่อนตัวเข้าสู่ประเทศเมียนมาร์ จะทำให้ภาคใต้ฝั่งตะวันตก หรือภาคเหนือจะมีฝนในช่วงวันดังกล่าว จะทำให้ความร้อนลดลง อากาศเย็นสบาย ประชาชนสามารถออกไปเลือกตั้งได้ ควรพกร่มไปด้วยเพื่อใช้ในการกันแดดและกันฝน